CELEX ID: 32011D0665
Publication Date: 2011-10-04

Document:
KOMISIJOS ĮGYVENDINIMO SPRENDIMAS
2011 m. spalio 4 d.
dėl Europos patvirtintų geležinkelio transporto priemonių tipų registro
(pranešta dokumentu Nr. C(2011) 6974)
(Tekstas svarbus EEE)
(2011/665/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. birželio 17 d. Europos Parlamento ir Tarybos direktyvą 2008/57/EB dėl geležinkelių sistemos sąveikos Bendrijoje (1), ypač į jos 34 straipsnio 4 dalį,
kadangi:
(1)
pagal Direktyvos 2008/57/EB 34 straipsnio 1 dalį Europos geležinkelio agentūra (toliau - Agentūra) turėtų sudaryti ir tvarkyti transporto priemonių, kurias valstybės narės leido eksploatuoti Sąjungos geležinkelių tinkle, patvirtintų tipų registrą;
(2)
neįmanoma nustatyti kai kurių esamų transporto priemonių atitikties transporto priemonių tipui, patvirtintam pagal Direktyvos 2008/57/EB 26 straipsnį. Tačiau geležinkelio sektoriui būtų naudinga galimybė į vieną registrą įtraukti visų naudojamų transporto priemonių technines charakteristikas;
(3)
Direktyvos 2008/57/EB 33 straipsnio 2 dalies e punkte minimiems transporto priemonės naudojimo būdų apribojimams priskiriami specialūs kodai. Šie apribojimo kodai turėtų būti suderinti. Nacionaliniai apribojimo kodai turėtų būti priskiriami tik tiems apribojimams, kurie atitinka konkrečias valstybės narės esamos geležinkelio sistemos charakteristikas ir mažai tikėtina, kad jie ta pačia prasme būtų taikomi kitose valstybėse narėse. Agentūra turėtų nuolat naujinti suderintų apribojimo kodų ir nacionalinių kodų sąrašus ir skelbti juos savo interneto svetainėje;
(4)
pagal Direktyvos 2008/57/EB 34 straipsnio 3 dalį valstybėje narėje suteikus, pakeitus, sustabdžius ar panaikinus tipo patvirtinimą, nacionalinė saugos institucija turėtų apie tai pranešti Agentūrai, kad pastaroji galėtų atnaujinti registrą. Į registrą turėtų būti įtraukti pagal Direktyvos 2008/57/EB 26 straipsnį patvirtinti transporto priemonių tipai. Taigi, informuodamos Agentūrą, nacionalinės saugos institucijos turėtų nurodyti, kurie konkretaus tipo parametrai patikrinti pagal nacionalines taisykles, apie kurias pranešta. Šis informavimas turėtų būti nustatytas pagal Direktyvos 2008/57/EB 27 straipsnio 4 dalyje nurodytą informacinį dokumentą;
(5)
2010 m. gruodžio 20 d. Agentūra pateikė Komisijai savo rekomendaciją ERA/REC/07-2010/INT;
(6)
šiame sprendime numatytos priemonės atitinka pagal Direktyvos 2008/57/EB 29 straipsnį įsteigto komiteto nuomonę,
PRIĖMĖ ŠĮ SPRENDIMĄ:
1 straipsnis
Dalykas
Šiuo sprendimu nustatoma Direktyvos 2008/57/EB 34 straipsnyje nurodyto Europos patvirtintų transporto priemonių tipų registro specifikacija.
2 straipsnis
Europos patvirtintų transporto priemonių tipų registro specifikacija
1. Agentūra parengia, naudoja ir tvarko Europos patvirtintų transporto priemonių tipų registrą remdamasi I ir II prieduose išdėstyta specifikacija.
2. Europos patvirtintų transporto priemonių tipų registre (EPTPTR) įrašomi duomenys apie transporto priemonių tipus, kuriuos valstybės narės patvirtino pagal Direktyvos 2008/57/EB 26 straipsnį.
3. Transporto priemonių tipai, kuriuos valstybė narė patvirtino iki 2010 m. liepos 19 d. ir prie kurių priskirta viena ar kelios transporto priemonės, pagal Direktyvos 2008/57/EB 22 arba 24 straipsnį po 2010 m. liepos 19 d. patvirtinta (-os) vienoje ar keliose valstybėse narėse, laikomi atitinkančiais Direktyvos 2008/57/EB 26 straipsnį ir registruojami EPTPTR. Šiuo atveju gali būti įrašomi tik parametrai, patikrinti vykdant tipo patvirtinimo procesą.
4. Transporto priemonių tipai, kuriuos galima užregistruoti savanoriškai, nurodyti I priedo 1 skyriuje.
5. Kiekvienam transporto priemonių tipui suteikiamo numerio struktūra nurodyta III priede.
6. Registras turi būti pradėtas naudoti iki 2012 m. gruodžio 31 d. Iki to laiko Agentūra su patvirtintais transporto priemonių tipais susijusią informaciją skelbia savo interneto svetainėje.
3 straipsnis
Nacionalinių saugos institucijų siunčiama informacija
1. Valstybės narės užtikrina, kad nacionalinės saugos institucijos teiktų informaciją apie savo suteiktus tipo patvirtinimus, kaip nustatyta II priede.
2. Nacionalinės saugos institucijos teikia šio straipsnio 1 dalyje nurodytą informaciją laikydamosi I priedo 5.2 poskyryje nustatytų taisyklių.
3. Nacionalinės saugos institucijos teikia informaciją naudodamos standartinę internetinę elektroninę formą su užpildytais atitinkamais laukais.
4. Nacionalinės saugos institucijos pateikia informaciją, susijusią su transporto priemonių tipų patvirtinimais, kuriuos suteikė po 2010 m. liepos 19 d. ir prieš įsigaliojant šiam sprendimui, ne vėliau kaip praėjus keturiems mėnesiams nuo šio sprendimo įsigaliojimo dienos.
4 straipsnis
Apribojimo kodai
1. Suderinti apribojimo kodai taikomi visose valstybėse narėse.
Agentūra nuolat atnaujina ir savo interneto svetainėje skelbia visos Sąjungos geležinkelio sistemos suderintus apribojimo kodus.
Jei nacionalinė saugos institucija mano, kad į suderintų apribojimo kodų sąrašą reikia įtraukti naują kodą, ji prašo Agentūros įvertinti tokią galimybę.
Agentūra įvertina prašymą konsultuodamasi su kitomis nacionalinėmis saugos institucijomis. Jei tinka, Agentūra įtraukia naują apribojimo kodą į sąrašą. Prieš paskelbdama pakeistą sąrašą, Agentūra perduoda jį Komisijai kartu su prašymu dėl pakeitimo ir jo įvertinimu.
Komisija per komitetą, įsteigtą pagal Direktyvos 2008/57/EB 29 straipsnio 1 dalį, informuoja valstybes nares.
2. Agentūra nuolat atnaujina nacionalinių apribojimo kodų sąrašą. Nacionalinius apribojimo kodus galima taikyti tik tiems apribojimams, kurie atitinka konkrečias valstybės narės esamos geležinkelio sistemos charakteristikas, ir mažai tikėtina, kad jie ta pačia prasme būtų taikomi kitose valstybėse narėse.
Dėl tų apribojimų tipų, kurie nenurodyti šio straipsnio 1 dalyje nurodytame sąraše, nacionalinė saugos institucija turi paprašyti Agentūros įtraukti naują kodą į nacionalinių apribojimo kodų sąrašą. Agentūra įvertina prašymą konsultuodamasi su kitomis nacionalinėmis saugos institucijomis. Jei tinka, Agentūra įtraukia naują apribojimo kodą į sąrašą. Prieš paskelbdama pakeistą sąrašą, Agentūra perduoda jį Komisijai kartu su prašymu dėl pakeitimo ir jo įvertinimu.
Komisija per komitetą, įsteigtą pagal Direktyvos 2008/57/EB 29 straipsnio 1 dalį, informuoja valstybes nares.
3. Tarptautinių saugos institucijų kodai turi būti vertinami kaip nacionaliniai apribojimo kodai.
4. Kodai gali būti nepriskirti tik tiems apribojimams, kurių taikymas, atsižvelgiant į jų ypatingumą keliems transporto priemonių tipams yra mažai tikėtinas.
5 straipsnis
Baigiamosios nuostatos
1. Agentūra paskelbia ir nuolat atnaujina Europos patvirtintų transporto priemonių tipų registro naudojimo vadovą. Be kitos informacijos, šiame vadove prie kiekvieno parametro pateikiama nuoroda į sąveikos techninių specifikacijų skyrius, kuriuose pateikti to parametro reikalavimai.
2. Agentūra teikia rekomendaciją Komisijai dėl galimo įtraukimo į registrą tų transporto priemonių tipų, kurie buvo patvirtinti iki 2010 m. liepos 19 d., ir dėl galimo šio sprendimo pakeitimo remiantis įgyta patirtimi ne vėliau kaip praėjus aštuoniolikai mėnesių nuo šio sprendimo įsigaliojimo dienos.
6 straipsnis
Taikymo data
Šis sprendimas taikomas nuo 2012 m. balandžio 15 d.
7 straipsnis
Adresatai
Šis sprendimas skirtas Europos geležinkelio agentūrai ir valstybėms narėms.
Priimta Briuselyje 2011 m. spalio 4 d.

EuroVoc Classification:
Level 1: 100158
100150
100154
100144
Level 2: 100221
100239
100222
100261
100174
100223
100176
Level 3: 2472
5769
5442
3641
4361
4539
4488
All Descriptors: 3011
3430
3641
4657
4821
5351
5864
6775
7985